**EELNÕU**

HALLISTE VALLAVOLIKOGU

**OTSUS**

Halliste 7. detsember 2016 nr

**Taotlus haldusterritoriaalse**

**korralduse muutmiseks**

Karksi Vallavolikogu võttis 16.02.2016 vastu otsuse nr 164 „Haldusterritoriaalse korralduse muutmise algatamine ja ettepaneku tegemine ühinemisläbirääkimiste alustamiseks”. Otsusega tehti Halliste vallale ettepanek alustada läbirääkimisi haldusterritoriaalse korralduse muutmise üle eesmärgiga moodustada omavalitsuste ühinemise tulemusena uus omavalitsusüksus. Sama ettepanek tehti veel Tarvastu Vallavolikogule, Abja Vallavolikogule ja Mõisaküla Linnavolikogule. Halliste Vallavolikogu nõustus oma 30.03.2016 otsusega nr 14 Karksi Vallavolikogu esitatud ettepanekuga alustada läbirääkimisi. Ettepanekuga nõustusid ka Abja Vallavolikogu ja Mõisküla Linnavolikogu.

Eesti territooriumi haldusjaotuse seaduse § 9 lõigete 6 ja 7 kohaselt teeb volikogu otsuse haldusterritoriaalse korralduse muutmise taotlemise kohta pärast läbirääkimise protsessi läbipaistvuse ja avalikustamise tagamist ning valla elanike arvamuse väljaselgitamist. Halliste valla, Abja valla, Karksi valla ja Mõisaküla linna juhtkomisjonid on taganud läbirääkimiste protsessi läbipaistvuse ja avalikustamise rahvakoosolekutel, valla veebilehtedel ja informatiivsete trükiste kaudu. Omavalitsuste elanike arvamus selgitati välja kõikides omavalitsustes elektrooniliselt 08.11.2016-10.11.2016 ning küsitluspunktides 11. ja 13. novembril 2016 . a.

Lähtudes eeltoodust ning võttes aluseks kohaliku omavalitsuse korralduse seaduse § 22 lõike 1 punkti 10, Eesti territooriumi haldusjaotuse seaduse § 7 lõike 1, § 9 lõike 7 ning läbirääkimiste ning menetlustoimingute tulemused

Halliste Vallavolikogu o t s u s t a b:

1. Taotleda Vabariigi Valitsuselt Viljandi maakonnas Abja valla, Halliste valla, Karksi valla ja Mõisaküla linna haldusterritoriaalse korralduse muutmist ühinemise teel uueks omavalitsusüksuseks, mille nimeks saab Mulgi vald.

3. Halliste Vallavalitsusel esitada käesolev otsus koos vajalike materjalidega Viljandi maavanemale 10 päeva jooksul arvates otsuse vastuvõtmisest.

4. Otsus jõustub teatavakstegemisest.

5. Otsust on võimalik vaidlustada 30 päeva jooksul teadasaamise päevast arvates vaide esitamisega Halliste Vallavolikogule haldusmenetluse seaduses sätestatud korras või kaebuse esitamisega Tartu Halduskohtus (Kalevi 1, Tartu 51010) halduskohtumenetluse seadustikus sätestatud korras.

Andres Rõigas

volikogu esimees

Seletuskiri Halliste Vallavolikogu otsuse

eelnõu **„Taotlus haldusterritoriaalse**

**korralduse muutmiseks“** juurde

Kohaliku omavalitsuse korralduse seaduse § 22 lõike 1 punkti 10 kohaselt kuulub volikogu ainupädevusse haldusterritoriaalse korralduse ning haldusüksuse piiride ja nime muutmise algatamine, otsustamine, taotlemine ja nende kohta arvamuse andmine. Sama seaduse § 45 lõike 5 kohaselt on § 22 lõike 1 punktis 10 ettenähtud küsimustes otsuse vastuvõtmiseks vajalik volikogu koosseisu häälteenamus.

Eesti territooriumi haldusjaotuse seaduse (ETHS) § 7 lõike 1 kohaselt on haldusterritoriaalse korralduse muutmine uue haldusüksuse moodustamine või haldusüksuste arvu vähenemine.

ETHS § 9 lõike 7 kohaselt teeb asjaomane volikogu otsuse haldusterritoriaalse korralduse muutmise taotlemise kohta pärast kõigi käesoleva paragrahvi lõikes 6 nimetatud küsimuste lahendamist. ETHS § 9 lõige 6 kohaselt  tagab haldusterritoriaalse korralduse muutmise algatamisega nõustumisel iga asjaomane valla- või linnavalitsus läbirääkimiste protsessi läbipaistvuse ja avalikustamise ning selle valla või linna elanike arvamuse väljaselgitamise.

Halliste valla, Abja valla, Karksi valla ja Mõisaküla linna juhtkomisjonid on taganud läbirääkimiste protsessi läbipaistvuse ja avalikustamise rahvakoosolekutel, valla veebilehtedel, informatiivsete trükiste kaudu ning sotsiaalmeedias. Ühinemisleping oli avalikustatud vähemalt kolm nädalat. Omavalitsuste elanike arvamus selgitati välja kõikides omavalitsustes elektrooniliselt 08.11.2016-10.11.2016 ning küsitluspunktides 11. ja 13. novembril 2016 . a.

ETHS § 92 lõigete 1 ja 2 kohaselt haldusterritoriaalse korralduse muutmise tulemusena moodustuval kohaliku omavalitsuse üksusel tekib õigusvõime kohaliku omavalitsuse volikogu valimiste tulemuste väljakuulutamise päeval. Ühinemise tulemusena kohaliku omavalitsuse üksuse moodustamisel ühinev kohaliku omavalitsuse üksus kui avalik-õiguslik juriidiline isik lõpeb. Ühinemise tulemusena moodustunud kohaliku omavalitsuse üksus on ühinenud kohaliku omavalitsuse üksuste üldõigusjärglane.

Eelnõu koostaja:

Kaisa-Karoliina Kokk

vallasekretär